1. ปัจจัยความเสี่ยง

ธุรกิจโรงแรม เป็นธุรกิจที่ต้องเผชิญต่อปัจจัยความเสี่ยงต่างๆ อย่างหลีกเลี่ยงไม่ได้
ทั้งจากการประกอบธุรกิจของบริษัทเอง และจากปัจจัยภายนอกที่อยู่เหนือการควบคุมของบริษัท
ปัจจัยความเสี่ยงต่างๆ เหล่านี้
อาจส่งผลกระทบโดยตรงต่อการดำเนินธุรกิจของบริษัทอย่างมีนัยสำคัญ
และมีผลทำให้บริษัทไม่สามารถบรรลุเป้าหมายในการดำเนินงานได้

บริษัทจึงได้ตระหนักถึงความสำคัญของการบริหารจัดการความเสี่ยง
และได้เริ่มศึกษากรอบในการบริหารความเสี่ยงและดำเนินการตามกระบวนการบริหารความเสี่ยงขององค์กรตั้งแต่ปี
2548 รวมทั้งได้กำหนดเป็นนโยบายการบริหารความเสี่ยงเพื่อปรับใช้ทั้งองค์กร
โดยมีการจัดตั้งแผนกบริหารความเสี่ยง และ คณะกรรมการบริหารความเสี่ยง
เพื่อทำหน้าที่บริหารความเสี่ยงในภาพรวมให้เกิดประสิทธิภาพสูงสุด

อย่างไรก็ตาม ยังอาจมีความเสี่ยงอื่นๆ ที่อาจเกิดขึ้นโดยที่บริษัทยังไม่อาจทราบได้ในขณะนี้ หรือ
เป็นความเสี่ยงที่บริษัทมีความเห็นว่าขณะนี้ไม่มีผลกระทบอย่างมีนัยสำคัญต่อผลประกอบการหรือการดำเนินธุรกิจของบริษัท
ดังนั้น ผู้ลงทุนควรพิจารณาปัจจัยความเสี่ยงอื่นๆ นอกเหนือจากที่ได้กล่าวแล้วในเอกสาร
ฉบับนี้เพื่อเป็นข้อมูลประกอบด้วย

ความเสี่ยงจากปัจจัยภายใน

ความเสี่ยงทางด้านกลยุทธ์

-   ความเสี่ยงจากการบริหารจัดการเพื่อรองรับการขยายธุรกิจ

ปี 2550
เป็นช่วงที่บริษัทมีการเปลี่ยนแปลงอย่างมากในการขยายธุรกิจทั้งในประเทศและต่างประเทศ
เพื่อเพิ่มศักยภาพในการแข่งขัน
รวมทั้งขยายขอบข่ายการดำเนินธุรกิจออกไปยังตลาดต่างประเทศมากขึ้น
โดยมุ่งเน้นไปที่ภูมิภาคตะวันออกลาง และประเทศอินเดีย
ซึ่งทั้งสองตลาดนี้มีกลุ่มลูกค้าเป้าหมายที่มีกำลังซื้อสูง และเป็นตลาดที่ยังสามารถเติบโตได้อีกมาก
จากการขยายธุรกิจอย่างต่อเนื่องและรวดเร็ว
ส่งผลให้ปริมาณและความซับซ้อนของการดำเนินงานเพิ่มขึ้นอย่างมาก
ดังนั้นหากการบริหารจัดการและกำกับดูแลบริษัทและบริษัทย่อยไม่มีประสิทธิภาพและประสิทธิผล
ไม่มีทิศทางกลยุทธ์ที่มีความชัดเจนและสอดคล้องกัน รวมทั้งไม่มีระบบการบริหารบุคลากรที่ดี
อาจส่งผลกระทบทั้งทางตรงและทางอ้อมต่อผลประกอบการโดยรวมของบริษัท

เพื่อเป็นการลดความเสี่ยงที่อาจเกิดขึ้น
บริษัทจึงได้ปรับโครงสร้างการบริหารงานใหม่ให้มีความชัดเจนมากขึ้น
และได้ทำการทำการปรับเปลี่ยนเครื่องหมายการค้า (Re-branding)
สำหรับเครื่องหมายการค้าหลักให้เป็น Dusit International เพื่อให้มีความเป็นสากลยิ่งขึ้น
รวมทั้ง ได้แบ่งแยกออกเป็น 5 เครื่องหมายการค้าย่อย (Sub-brand)
ซึ่งมีการกำหนดแนวคิดและการให้บริการที่แตกต่างกันไปในแต่ละกลุ่มลูกค้าเป้าหมาย

ในด้านระบบการบริหารบุคคล
บริษัทได้สรรหาบุคลากรทั้งในระดับบริหารที่มีคุณวุฒิและประสบการณ์จากโรงแรมระดับ 5
ดาวจากต่างประเทศ เพื่อรองรับการขยายตัวของธุรกิจ
และเพื่อยกระดับมาตรฐานของโรงแรมให้ดีขึ้น นอกจากนี้ บริษัทยังได้ลงทุนในระบบสารสนเทศต่างๆ
ที่ช่วยสนับสนุนงานทางด้านการขายและการตลาด
เพื่อเพิ่มศักยภาพในการแข่งขันกับโรงแรมคู่แข่งทั่วโลก

ความเสี่ยงด้านการดำเนินธุรกิจ

-   ความเสี่ยงจากการรับจ้างบริหารโรงแรม

ในปี 2549 และ ปี 2550 บริษัทและบริษัทย่อยมีรายได้จากการรับจ้างบริหารโรงแรมคิดเป็นร้อยละ
4.05 และร้อยละ 3.59 ของรายได้รวม ตามลำดับ
โดยสัญญารับจ้างบริหารโรงแรมมีอายุสัญญาอยู่ระหว่าง 2-15 ปี
บริษัทและบริษัทย่อยจึงอาจมีความเสี่ยงที่เกิดจากโรงแรมที่บริษัทและบริษัทย่อยรับบริหารจะบอกเลิกสัญญาก่อนกำหนด
หรือไม่ต่อสัญญาหลังจากสัญญาครบกำหนด ซึ่งจะมีผลกระทบต่อรายได้โดยรวมของบริษัท

บริษัทและบริษัทย่อยจึงได้จัดทำสัญญารับจ้างบริหารที่มีเงื่อนไขรัดกุมมากขึ้น
เพื่อลดความเสี่ยงที่จะไม่ได้รับค่าชดเชยจากการที่คู่สัญญายกเลิกสัญญารับจ้างบริหารก่อนกำหนด
นอกจากนี้
เพื่อเป็นการขยายฐานรายได้และลดความผันผวนของรายได้จากการรับจ้างบริหารโรงแรม
บริษัทจึงมีนโยบายและแผนงานในการขยายการรับจ้างบริหารโรงแรมเพิ่มขึ้นอย่างต่อเนื่องทั้งภายในประเทศและต่างประเทศ

ในปี 2550 บริษัทได้ลงนามในสัญญาให้บริการทางเทคนิคและสัญญารับบริหารรวม 8 โครงการ
แบ่งเป็นโรงแรมในประเทศ 3โครงการ โรงแรมและ เซอร์วิส อพาร์ทเมนท์ในต่างประเทศ 5
โครงการ โดยโครงการต่างๆ จะเริ่มทยอยเปิดดำเนินการตั้งแต่ปี 2551 ถึง ปี 2553 ทั้งนี้
เพื่อเป็นการลดความเสี่ยงจากการที่คู่สัญญาจะบอกเลิกสัญญาก่อนที่จะมีการเปิดดำเนินการ
บริษัทจึงได้ระบุเงื่อนไขโดยกำหนดเป็นเงินค่าชดเชย และคู่สัญญาจะต้องชดใช้ค่าใช้จ่ายต่างๆ
ที่เกิดขึ้นก่อนการดำเนินงานไว้อย่างชัดเจน

-   ความเสี่ยงจากการลงทุนในโครงการใหม่

นอกเหนือจากการขยายการรับจ้างบริหารโรงแรม
บริษัทและบริษัทย่อยยังมีนโยบายที่จะขยายการลงทุนในโครงการใหม่ๆ ที่มีผลตอบเเทนดี
เเละเป็นการสนับสนุนกลยุทธ์ในการขยายธุรกิจของบริษัทและบริษัทย่อยให้เติบโตยิ่งขึ้น
ซึ่งขณะนี้อยู่ในระหว่างการศึกษาการลงทุนในโครงการต่างๆ ทั้งในประเทศและต่างประเทศ
แต่ทั้งนี้จะต้องพิจารณาถึงปัจจัยความเสี่ยงต่างๆ และผลตอบแทนจากการลงทุนควบคู่กันไป
เพื่อผลประโยชน์สูงสุดของบริษัท อย่างไรก็ตาม แม้จะมีการพิจารณาอย่างรอบคอบแล้ว
การลงทุนดังกล่าวบริษัทยังคงมีความเสี่ยง เช่น การยอมรับจากลูกค้า รายได้ที่ไม่เเน่นอน
การเปลี่ยนเเปลงค่าก่อสร้าง รวมทั้ง ค่าใช้จ่ายก่อนการเปิดอย่างเป็นทางการ

เพื่อเป็นการลดความเสี่ยงที่อาจเกิดขึ้น
บริษัทและบริษัทย่อยได้ว่าจ้างบริษัทเอกชนที่มีชื่อเสียงให้เข้ามาศึกษาความเป็นไปได้ของโครงการ
(Feasibility Study)
ก่อนที่จะนำผลการศึกษามาประกอบการตัดสินใจลงทุนในแต่ละโครงการโดยคณะกรรมการบริหารผู้ทรงคุณวุฒิ
เพื่อให้แน่ใจว่าโครงการต่างๆ ให้ผลตอบเเทนอยู่ในระดับที่น่าพอใจ
เเละสามารถเพิ่มมูลค่าโดยรวมให้กับบริษัทและบริษัทย่อย

-   ความเสี่ยงจากการบริหารจัดการโครงการปรับปรุงและพัฒนาโรงแรม

  สำหรับธุรกิจโรงแรม การปรับปรุงอาคาร รวมถึงสิ่งอำนวยความสะดวกต่างๆ ภายในโรงแรม
  (Renovation) มีความจำเป็นอย่างมาก
  โรงแรมในเครือของบริษัทและบริษัทย่อยมีนโยบายที่จะปรับปรุงและพัฒนาโรงแรมอยู่เป็นระยะ
  และมีการวางแผนการปรับปรุงครั้งใหญ่ (Major Renovation) ทุก 5-7 ปี
  ทั้งนี้เพื่อรักษามาตรฐานของโรงแรมให้อยู่ระดับ 5 ดาว และ 4 ดาว
  รวมทั้งเพื่อเป็นการเพิ่มศักยภาพของโรงแรมให้สามารถแข่งขันกับคู่แข่งในธุรกิจระดับเดียวกันได้

  บางครั้งการปรับปรุงตกแต่งโรงแรมบางแห่งไม่สามารถดำเนินการได้ตามแบบ
  เนื่องจากข้อจำกัดของโครงสร้างเดิม ทำให้ต้องมีการปิดปรับปรุงเป็นส่วนๆ
  ในขณะที่ยังเปิดให้บริการลูกค้า
  จึงอาจเกิดอุปสรรคต่อการทำงานและทำให้งานแล้วเสร็จล่าช้ากว่ากำหนด
  ซึ่งอาจส่งผลกระทบทางด้านลบต่อการให้บริการและชื่อเสียงของโรงแรม นอกจากนี้
  หากไม่สามารถควบคุมงบประมาณการปรับปรุงให้เป็นไปตามที่กำหนดได้
  ยังเป็นปัจจัยเสี่ยงอีกปัจจัยหนึ่งที่มีผลทำให้ค่าใช้จ่ายของบริษัทและบริษัทย่อยเพิ่มขึ้น
  และในที่สุดมีผลทำให้รายได้ และกระแสเงินสดของบริษัทและบริษัทย่อยลดลง อย่างไรก็ตาม ในปี
  2549 และ ปี 2550 โครงการปรับปรุงตกแต่งภายในครั้งใหญ่
  การปรับปรุงตกแต่งภายนอกอาคารและภูมิทัศน์โดยรอบอาคารของหลายโรงแรม
  โดยเฉพาะโรงแรมดุสิตธานี กรุงเทพ ให้แล้วเสร็จตามกำหนด
  อาจคงเหลือเพียงงานปลีกย่อยเล็กน้อยเท่านั้น
  และบางโรงแรมยังคงมีโครงการปรับปรุงตกแต่งภายในห้องพัก และห้องอาหาร
  ที่ยังคงดำเนินการต่อไปตามงบประมาณที่บริษัทและบริษัทย่อยได้ตั้งไว้ในปี 2551

  เพื่อเป็นลดการผลกระทบที่อาจเกิดขึ้นจากงานปรับปรุงโรงแรม
  บริษัทและบริษัทย่อยได้กำหนดระบบและแผนการดำเนินงานมาตรฐานสำหรับงานการปรับปรุงโรงแรม
  และประกาศใช้เป็นนโยบายของบริษัท โดยได้เริ่มมีการปรับใช้แล้วตั้งแต่ปี 2550
  ทั้งนี้เพื่อให้การดำเนินงานเป็นระบบและมีประสิทธิภาพมากขึ้น

ความเสี่ยงด้านการเงิน

ณ วันที่ 31 ธันวาคม 2550 บริษัทและบริษัทย่อยมีภาระเงินกู้ระยะยาวกับสถาบันการเงินจำนวน
1,573 ล้านบาท เป็นวงเงินกู้ของ บมจ. ดุสิตธานี จำนวน 1,000 ล้านบาท
เพื่อใช้ปรับปรุงโรงแรม ซึ่งต้องชำระคืนเงินต้นตั้งแต่ กุมภาพันธ์ 2550 ถึง สิงหาคม 2554
โดยชำระดอกเบี้ยราย 3 เดือน วงเงินกู้ของ บ. ดุสิตโฮเต็ล แอนด์ รีสอร์ท จำนวน 600
ล้านบาท เพื่อใช้ในการซื้อและปรับปรุงโรงแรมดุสิตดีทู เชียงใหม่ กำหนดชำระคืนเงินต้นตั้งแต่
มีนาคม 2549 ถึง มีนาคม 2558 โดยชำระดอกเบี้ยราย 3 เดือน และ วงเงินกู้ของ
Philippine Hoteliers, Inc. จำนวน 510 ล้านเปโซ เพื่อใช้ปรับปรุงโรงแรมดุสิตธานี
มะนิลา กำหนดชำระเงินต้นคืน ตั้งแต่ กุมภาพันธ์ 2552 ถึง กุมภาพันธ์ 2558
โดยชำระดอกเบี้ยราย 6 เดือน

ในสัญญาเงินกู้ระยะยาว บริษัทได้ตกลงกับเจ้าหนี้สถาบันการเงินว่าตลอดอายุสัญญาการกู้เงิน
จะดำรงอัตราส่วนหนี้สินต่อส่วนของผู้ถือหุ้นไม่เกิน 2 ต่อ 1
หากบริษัทไม่สามารถดำรงอัตราส่วนดังกล่าวตามสัญญาได้ จะถือว่าบริษัทผิดสัญญากู้ยืมเงิน
เจ้าหนี้มีสิทธิระงับการให้กู้ยืมเงินเเละ ถือว่าเงินกู้ทั้งหมดถึงกำหนดชำระทันที
ซึ่งหากเกิดกรณีผิดเงื่อนไขดังกล่าวจะมีผลต่อสภาพคล่องและฐานะการดำเนินงานของบริษัทและบริษัทย่อย

อย่างไรก็ตาม ณ วันที่ 31 ธันวาคม 2550 บริษัทมีอัตราส่วนหนี้สินต่อส่วนของผู้ถือหุ้นเพียง 0.62
ต่อ 1 ซึ่งเป็นไปตามนโยบายของบริษัทที่จะดำรงอัตราส่วนหนี้สินต่อส่วนของผู้ถือหุ้นไม่เกิน 1 ต่อ 1

  ความเสี่ยงจากปัจจัยภายนอก

-   ความเสี่ยงในด้านการแข่งขันและการเพิ่มขึ้นของคู่แข่ง

  ห้องพัก ธุรกิจโรงแรมในหลายๆ แห่งมีการแข่งขันสูง
  โดยกลุ่มบริษัทต้องแข่งขันกับโรงแรมทั้งในระดับประเทศ ระดับภูมิภาค
  และโรงแรมในแต่ละท้องถิ่น ซึ่งคู่แข่งบางรายเป็นเครือโรงแรมที่มีเครือข่ายต่างประเทศ
  รวมทั้งที่มีฐานะทางการเงินที่มีสภาพคล่องและแหล่งเงินทุนที่ถูกกว่า นอกจากนี้ เซอร์วิส
  อพาร์ทเมนท์ (Serviced Apartment) หรือแม้กระทั่งโรงพยาบาลเอกชนหลายๆ
  แห่งได้ทำการเปลี่ยนรูปแบบการให้บริการแบบใหม่
  โดยจัดสรรห้องจำนวนหนึ่งไว้สำหรับบริการผู้ที่ต้องการพักระยะสั้น
  หากการให้บริการนั้นเป็นรูปแบบของโรงแรมจะส่งผลทำให้ธุรกิจดังกล่าวเป็นคู่แข่งในธุรกิจโรงแรมเช่นกัน
  ดังนั้นการเข้ามาของคู่แข่งในแต่ละประเภทและในแต่ละแหล่ง
  ทำให้จำนวนห้องพักเพิ่มขึ้นมากกว่าความต้องการ และอาจทำให้ส่วนแบ่งทางการตลาดลดลง

  ห้องอาหาร ปัจจุบันมีร้านอาหารนอกโรงแรมเกิดขึ้นมากโดยมีประเภทอาหาร รูปโฉม
  และระดับบริการ ที่แตกต่างกัน
  ทำให้ผู้บริโภคมีทางเลือกมากขึ้นทำให้ส่วนแบ่งการตลาดด้านอาหารและเครื่องดื่มได้กระจายไปด้วย

  ทั้ง 2 กรณีดังกล่าวบริษัทและบริษัทย่อยมีแนวทางที่จะลดความเสี่ยง
  โดยการเน้นการให้บริการแก่ลูกค้าให้เกิดความประทับใจเพื่อรักษาฐานลูกค้าเดิมไว้ ทำการตลาด
  แสวงหาลูกค้าใหม่ๆ โดยมี Promotion และ Package
  เพื่อดึงดูดลูกค้าในส่วนห้องพักและห้องอาหาร
  และมีการพัฒนาบุคลากรโดยจัดฝึกอบรมให้มีความรู้ด้านบริการอย่างสม่ำเสมอ
  ซึ่งเป็นหัวใจสำคัญของธุรกิจ การปรับปรุงโรงแรมให้มีความทันสมัย
  และอำนวยความสะดวกสบายให้แก่ลูกค้า
  รวมทั้งมีการควบคุมต้นทุนการดำเนินการเพื่อเพิ่มความสามารถในการแข่งขัน

-   ความเสี่ยงในด้าน การเมือง สงคราม การก่อการร้าย และโรคระบาด

  สถานการณ์ต่างๆ ภายในประเทศขณะนี้ไม่ว่าจะเป็น การก่อความไม่สงบใน 4 จังหวัดทางภาคใต้
  การเปลี่ยนเเปลงทางการเมือง นโยบายรัฐที่ไม่เเน่นอน กระทบต่ออุตสาหกรรมท่องเที่ยว
  และธุรกิจโรงแรมโดยตรง นอกจากนี้ยังมีปัจจัยทางเศรษฐกิจอื่น ๆ ส่งผลเช่นกัน เช่น
  การใช้จ่ายเงินที่ระมัดระวังมากขึ้นในภาคธุรกิจ ราคาน้ำมัน เเละ ค่าครองชีพที่สูงขึ้น
  การเกิดเหตุการณ์ดังกล่าวล้วนส่งผลกระทบต่อรายได้ธุรกิจโรงแรมของบริษัท

  บริษัทตระหนักถึงความเสี่ยงดังกล่าว
  จึงพยายามหาแนวทางการกระจายความเสี่ยงโดยการเพิ่มรายได้จากภูมิภาคอื่นๆ เช่น
  ตะวันออกกลาง เเละอินเดีย
  ไม่ให้การขยายธุรกิจรวมตัวอยู่ในประเทศหรือเพียงภูมิภาคเดียวเท่านั้น

-   ความเสี่ยงจากภัยธรรมชาติ

  การเกิดภัยธรรมชาติ เช่นพายุ อุทกภัย แผ่นดินไหว
  ส่งผลกระทบต่อธุรกิจโรงแรมเเละการท่องเที่ยวโดยตรง
  อย่างไรก็ตามบริษัทได้ทำประกันภัยกับบริษัทประกันภัยที่มีความมั่นคงและมีชื่อเสียง
  โดยคุ้มครองความเสียหายที่อาจเกิดกับลูกค้าหรือบุคคลที่ 3 (Third Party Liability)
  โดยปัจจุบันได้จัดทำเป็นกรมธรรม์ร่วมกันสำหรับโรงแรมในเครือทั่วโลก (Global Liability
  Insurance) รวมถึงการทำประกันความเสียหายเมื่อธุรกิจหยุดชะงัก
  เพื่อชดเชยรายได้ที่ต้องเสียไป (Business Interruption) ทั้งนี้
  บริษัทได้มีการพิจารณาทบทวนเงื่อนไขและวงเงินประกันให้มีความเหมาะสมทุกปี
  รวมทั้งได้จัดตั้งคณะกรรมการเพื่อพิจารณาการจัดทำประกัน (Insurance Committee)
  และพิจารณาประเด็นต่างๆ ที่เกี่ยวกับการจัดทำประกันก่อนนำเสนอประธานกรรมการบริหารอนุมัติ
  นอกจากนี้ บริษัทยังมีมาตรการลดความเสี่ยงจากภัยธรรมชาติด้วยการซักซ้อมแผนฉุกเฉิน
  และออกเป็นนโยบายเพื่อถือปฏิบัติสำหรับโรงแรมต่างๆ ในเครือด้วย

  ที่ผ่านมา กรณีเกิดเหตุภัยธรรมชาติที่ทำให้เกิดความเสียหายต่อทรัพย์สิน
  และทำให้การดำเนินงานของโรงแรมต้องหยุดชะงัก
  บริษัทได้รับค่าชดเชยความเสียหายที่เกิดขึ้นอย่างพอเพียงจากบริษัทประกันภัย

-   ความเสี่ยงจากการผันผวนของอัตราดอกเบี้ย

  บริษัทและบริษัทย่อยมีภาระหนี้สินกับสถาบันการเงิน ณ วันที่ 31 ธันวาคม 2550 จำนวน 1,573
  ล้านบาท
  และอาจจะต้องมีการกู้ยืมเงินเพิ่มเพื่อใช้ในการปรับปรุงตกแต่งโรงแรมและการลงทุนในโครงการต่างๆ
  บริษัทอาจมีความเสี่ยงจากความผันผวนของอัตราดอกเบี้ยในอนาคต
  ซึ่งจะส่งผลกระทบต่อผลการดำเนินงานและกระแสเงินสดของบริษัทได้

  ในส่วนของการจัดหาแหล่งเงินกู้
  บริษัทได้ขอมติจากที่ประชุมวิสามัญผู้ถือหุ้นในการออกหุ้นกู้รองรับไว้แล้วจำนวน 5,000 ล้านบาท
  โดยในการออกหุ้นกู้ บริษัทสามารถกำหนดอัตราดอกเบี้ยคงที่และกำหนดระยะเวลาของหุ้นกู้
  ซึ่งจะสามารถลดความเสี่ยงจากการผันผวนของอัตราดอกเบี้ยได้

  บริษัทควบคุมความเสี่ยงโดยกำหนดนโยบายให้บริษัทมีอัตราส่วนหนี้สินต่อส่วนของผู้ถือหุ้นไม่เกิน 1
  ต่อ 1 ทั้งนี้ เพื่อไม่ให้บริษัทมีภาระดอกเบี้ยจ่าย และการคืนเงินต้นมากเกินไป

-   ความเสี่ยงจากอัตราแลกเปลี่ยนที่ผันผวน

  บริษัทมีรายได้ส่วนหนึ่งจากโรงแรมในต่างประเทศ เช่นที่ สหรัฐอาหรับอิมิเรตส์ พม่า เเละ
  ฟิลิปปินส์
  ตามสัญญาการบริหารและการตลาดที่บริษัทได้ทำขึ้นนั้นระบุให้การรับค่าบริหารเป็นสกุลเงินดอลล่าร์สหรัฐฯ
  เพียงสกุลเดียว แต่การทำสัญญาขายห้องและการรับชำระเงินค่าห้องพักและค่า Package
  ในบางกรณีอาจกำหนดให้ชำระเป็นสกุลเงินต่างประเทศอื่น เช่น ปอนด์อังกฤษ เยน ยูโร ฯลฯ
  นอกจากนี้ยังมีการขายผ่านทาง Website
  ซึ่งบริษัทจะกำหนดราคาห้องพักเป็นสกุลเงินดอลล่าร์สหรัฐฯ ดังนั้น หากค่าเงินบาทแข็งค่าขึ้น
  จะมีผลทำให้บริษัทมีความเสี่ยงจากการที่รายได้ลดลงเมื่อมีการแลกเปลี่ยนกลับมาเป็นเงินบาท

  ปัจจุบันผลกระทบดังกล่าวยังไม่มากเนื่องจากรายได้หลักของบริษัทและบริษัทย่อยเป็นเงินสกุลบาท
  บริษัทจึงยังมิได้มีการทำสัญญาป้องกันความเสี่ยงจากอัตราแลกเปลี่ยนไว้
  หากบริษัทพิจารณาเห็นว่าอัตราแลกเปลี่ยนมีความผันผวนมาก
  หรือมีแนวโน้มที่อาจจะส่งผลกระทบกับรายได้ของบริษัทอย่างมีสาระสำคัญ
  บริษัทจะพิจารณาใช้เครื่องมือทางการเงินเพื่อลดความเสี่ยงดังกล่าว